Document ID: 32009R0797

KOMMISSIONENS FORORDNING (EF) Nr. 797/2009
af 1. september 2009
om fravigelse af forordning (EF) nr. 1580/2007 om gennemførelsesbestemmelser til Rådets forordning (EF) nr. 2200/96, (EF) nr. 2201/96 og (EF) nr. 1182/2007 vedrørende frugt og grøntsager
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 103h og 127 sammenholdt med artikel 4, og
ud fra følgende betragtninger:
(1)
Kommissionens forordning (EF) nr. 1580/2007 (2) fastsætter gennemførelsesbestemmelser for producentorganisationer for frugt og grøntsager.
(2)
I henhold til artikel 66, stk. 3, i forordning (EF) nr. 1580/2007 træffer myndighederne afgørelse om anmodninger om ændringer af driftsprogrammer for efterfølgende år senest den 15. december. Medlemsstaterne kan dog efter behørig begrundelse udskyde beslutningen indtil den 20. januar det følgende år.
(3)
I henhold til artikel 57, stk. 1, i forordning (EF) nr. 1580/2007 bør medlemsstaterne fastlægge deres nationale strategis overordnede struktur og indhold i overensstemmelse med de detaljerede retningslinjer, der findes i bilag VII til nævnte forordning. Før den 1. januar 2009 kunne medlemsstaterne frit vælge deres nationale strategiers overordnede struktur og indhold.
(4)
Nogle medlemsstater har haft særligt vanskeligt ved at fastlægge deres nationale strategi, bl.a. fordi de skulle inddrage regionale aktører. De komplicerede bestemmelser om ændring af driftsprogrammer har også medført forsinkelser af nogle medlemsstaters beslutninger om anmodning om ændring af driftsprogrammer.
(5)
For at medlemsstaterne kan få mere tid til disse beslutninger, bør de ekstraordinært i en overgangsperiode have mulighed for at udskyde beslutninger om driftsprogrammer, der er gennemført i 2009, til senest den 15. oktober 2009, såfremt sådanne driftsprogrammer er forelagt i overensstemmelse med fristen i artikel 66, stk. 1, i forordning (EF) nr. 1580/2007.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
Uanset artikel 66, stk. 3, andet afsnit, i forordning (EF) nr. 1580/2007 kan medlemsstaterne for de producentorganisationer, der har anmodet om ændring af deres driftsprogrammer i overensstemmelse med fristen i artikel 66, stk. 1, i nævnte forordning, træffe beslutning om anmodningerne om ændring af driftsprogrammer, der er gennemført i 2009, senest den 15. oktober 2009. En sådan beslutning kan kun træffes efter behørig begrundelse. Godkendelsesbeslutningen kan fastsætte, at udgifterne er støtteberettigede fra den 1. januar 2009.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den udløber den 15. oktober 2009.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. september 2009.

Labels: 17
19
5
3
6